Wada haal heuningkwas uit vir Saids | Netwerk24
Deur Wim Pretorius 13 Mei 2020 21:45
Die Wêreldagentskap teen die gebruik van verbode middels (Wada) het die Suid-Afrikaanse Instituut vir Dwelmvrye Sport (Saids) geloof nadat sy vennootskap met sy Ethiopiese eweknie (ETH-Nado) positiewe uitslae gelewer het.
Olivier Niggli, direkteur-generaal vir Wada. Foto: Getty Images
Deur dié vennootskap, wat deur Wada gefasiliteer en gemonitor is, het Saids aan ETH-Nado leiding en kundigheid verleen om Ethiopië te help in sy stryd teen verbode middels.
Olivier Niggli, direkteur-generaal vir Wada, sê die samewerking van organisasies in Nado (die internasionale vereniging van liggame wat die gebruik van verbode middels in sport beveg) is belangrik om oortreders in die verskillende streke vas te vat.
"Ontwikkelende Nado's vind baat by die ervaring en hulpbronne van ander, veral as hulle in dieselfde streek is en die uitdagings in die spesifieke gebied verstaan. Net soos wat 'n jong atleet by 'n senior mentor kan leer, kan nasionale agentskappe teen die gebruik van verbode middels by mekaar leer," het Niggli luidens 'n verklaring gesê.
Volgens Niggli het Ethiopië se stelsel om verbode middels te beveg die afgelope drie jaar aansienlik verbeter, danksy die hulp van Saids.
Fahmy Galant, die bestuurder van Saids, sê lande sal kragte moet saamspan indien hulle al sport se opkikker-uitdagings wil plettervat.
"Sport is internasionaal en daarom word die probleme waardeur dit in die gesig gestaar word gewoonlik makliker aangepak wanneer dit oor grense gedoen word, of op 'n globale wyse. Die geveg teen die gebruik van verbode middels is 'n groot voorbeeld hiervan," het Galant gesê.
"Wanneer 'skoon' sport in een land versterk word, baat atlete oor die wêreld heen daarby."
Mekonnen Yidersal, die uitvoerende hoof van ETH-Nado, het Saids bedank vir sy bydrae.
"Wada se vennootskapsprogram is van kardinale belang om die effektiwiteit van Nado's wêreldwyd te versterk.
"Dié vennootskap was sover uiters voordelig om die gebruik van verbode middels in Ethiopië te beveg. Ek wil ons vriende by Saids en Wada bedank vir hul bydraes, wat van onskatbare waarde is."
Saids het ETH-Nado onder meer gehelp met die programme waarin hulle bloed en urine toets vir verbode middels. Hulle het ook gehelp om atlete in die land touwys te maak oor verbode middels en die gevare wat dit inhou.